作者:高觀國
標題:八歸
內容:楚峰翠冷，吳波煙遠，吹袂萬里西風。關河迥隔新愁外，遙憐倦客音塵，未見徵鴻。雨帽風巾歸夢杳，想吟思、吹入飛蓬。料恨滿、幽苑離宮。正愁黯文通。秋濃。新霜初試，重陽催近，醉紅偷染江楓。瘦筇相伴，舊遊回首，吹帽知與誰同。想萸囊酒盞，暫時冷落菊花叢。兩凝佇，壯懷立盡，微雲斜照中。